U organizaciji SNS masovno okupljanje oko Hrama Svetog Save

Svečani doček Vladimira Vladimiroviča Putina na ulicama Beograda više je ličio na skup podrške predsedniku Srbije Aleksandru Vučiću i miting za Kosovo nego na okupljanje za pozdrav predsednika Ruske Federacije.

Foto: Fonet / Zoran Mrđa

Na centralnim prestoničkim ulicama atmosfera je svakako bila praznična, kao da se obeležava najsvečaniji državni događaj kome je bio podređen ceo grad.

Građani koji su došli da pozdrave Putina, što iz ljubavi prema bratskoj Rusiji što iz odanosti vladajućoj partiji, raštrkali su se svuda duž rute kojom će proći počasni gost.

Centralni deo skupa pristalica, sa čitavom binom i nekoliko kamiona koji su služili kao razglas za muziku, bio je na Terazijama, simbolično od hotela Moskva pa sve do palate Albanija.

Veliki broj ljudi uputio se i Ulicom kneza Miloša ka Narodnoj skupštini kako su ih usmeravali redari skupa.

Čitav događaj bio je obezbeđen velikim brojem redara koji su vodili računa gde će građani kretati, usmeravali ih, obaveštavali i snabdevali rekvizitima za pozdrave Putinu.

Gomile srpskih zastava, koje su podeljene među građanima od manjih do većih, vijorile su se svuda gde je bila makar jedna grupica pristalica. Zanimljivo je što se teško mogla videti neka ruska zastava.

U samom jezgru skupa, ispred hotela Moskva, izvodio se performans sa najvećim zastavama koje su bile ispisane rečima „Vučiću, Srbine“ i simbolom njegove Srpske napredne stranke.

Jedino su se na ovom mestu mogli videti i čuti simboli koji su posvećeni i gostu dana, i to kada se skandiralo „Srbija – Rusija“.

Na istom tom mestu Vučićeve pristalice iskoristile su priliku da, u pratnji doboša, uzvikuju i „Đilase, lopove“.

Malo dalje, na centralnom delu Terazija razvučen je veliki transparent na kome je pisalo „Jedan od 300 miliona“ koji jasno aludira na parolu subotnjih protesta građana protiv vlasti „Jedan od pet miliona“. Ispred transparenta su redari stajali i preusmeravali ljude kako bi napravili „tampon zonu“ kako su sami rekli, odnosno kako bi se transparent mogao videti u gužvi.

Niko od redara nije hteo da odgovori koga predstavljaju, u ime koje organizacije obezbeđuju skup i da li su, eventualno, članovi Srpske napredne stranke. Upitali smo ih i zašto prave tampon zonu i da li ovde ima različitih grupacija građana na šta su odgovorili „svi smo zajedno“. Jedan redar je na naše pitanje „čiji ste vi redari“, odgovorio sa „državni“ i počeo da objašnjava kome da se obratimo, a kada je naša reporterka rekla da je novinarka Danasa, redar je klimnuo glavom i konverzacija se završila.

Ipak, iako su tvrdili da su svi zajedno, masa se delila, a izdvojile su se grupice sa posebnim transparentima, sve dok se, nakon duže prepirke među koordinatorima skupa, na početku kolone nije izdvojio transparent sa rečima „Hvala, predsedniče“ na ruskom i srpskom jeziku i parolom „Za slobodu i pristojnu Srbiju“. Redari su se uhvatili za ruke i formirali živi zid kako niko od građana ne bi mogao da prođe ispred njih iako to nije bilo najuspešnije jer su ljudi bili svuda po ulicama raštrkani. Oni koji su išli iza prvog transparenta uzvikivali su i „Živela Rusija, Kosovo je Srbija“ i pevali patriotske pesme i one sa tematikom Kosova.

Jedna grupica ljudi kretala se iza transparenta sa porukom „Srbi i Rusi – braća zauvek“. Ovu ekipu predvodio je Sima Spasić, predsednik Udruženja porodica kidnapovanih i nestalih sa KiM.

Natpis „Jedan od 300 miliona“ (poruka na račun opozicije koja protestuje pod sloganom „Jedan od pet miliona“) ostao je negde na sredini kolone, oni su se zabavljali uz zvuke trube, folk muziku a na početku su ih pozdravili čelnici SNS predvođeni potpredsednicom GO stranke Marijom Obradović, koji su se i fotografisali ispred transparenta. Vrh SNS kasnije je otišao na čelo cele kolone.

U međuvremenu su redari prebrojavali ljude, vodili računa da se grupe ne razdvoje, „Batajnica ovamo“ uzvikivali su, a i sami građani podelili su se po teritorijama.

Među okupljenima je bilo i starih i mladih iz, reklo bi se po različitim naglascima kojima su govorili, svih krajeva Srbije.

Oni mlađi nosili su u jednoj ruci zastavu u drugoj limenku piva. Neki omladinci dogovarali su se šta da napišu na društvenim mrežama – „Napiši omladina uz Vučića, Lapovo“, dok su drugi tražili prijatelje po masi.

Da su građani došli iz svih krajeva Srbije bilo je jasno i po parkiranim autobusima u sporednim ulicama, ali i po transparentima „Bosilegrad“, „Vrnjačka Banja za Vučića“, „Loznica“, koje su oni podizali da istaknu svoj grad.

Masu su sve vreme nadgledala i snimala dva drona.

U vreme zaključenja ovog izdanja Danasa, dva predsednika još nisu bila stigla u Hram. Pitomci vojne i policijske akademije formirali su svojevrstan krug oko Hrama. U bogomolju je, među prvima, pristigao direktor BIA Bratislav Gašić, a potom je stigao i patrijarh Irinej… Očekivalo se da će predsednici simbolično ugraditi kamenčić u pravoslavni mozaik u znak prijateljstva i bliskosti dva slovenska naroda.

Zamalo tuča i prepirke oko vođstva U jednom trenutku došlo je do koškanja u grupi koja je stajala ispred zgrade Generalnog sekretarijata predsedništva i čekala kolonu koja je krenula sa Terazija da im se pridruži. Pale su psovke, a fizički obračun sprečili su redari. Situacija je bila prilično haotična, jer deo grupe nije želeo da postupi po naređenju redara, koji su na njih vikali da se pomere ispred transparenta, pa je sve izgledalo kao da je pitanje trenutka kada će krenuti novi obračun. Ljudi zaduženi za red pokušali su da smire situaciju tako što su putem megafona probali da navedu masu da peva patriotske pesme, ali je nervoza i dalje bila prisutna. Rasprave sa redarima su se događale iz minuta u minut i zbog toga što su formirali pomenuti živi lanac ispred čela kolone. Beograđani nervozni zbog paralisanog saobraćaja Bilo je i onih koji nisu bili svečano raspoloženi, to su uglavnom građani koji su se zadesili na ulicama, pokušavajući da obave svakodnevne obaveze i stignu od jedne do druge tačke u gradu. Oni su u prolazu dobacivali, ironično pitali „A gde Vam je Putin“ i negodovali zbog gužve u gradu. Posebno su se ljutili građani koji su se vraćali sa posla, jer su morali da objašnjavaju da nisu deo skupa, a redari im nisu dozvoljavali da prođu. „Kako ti misliš tu da stojiš“ Po dolasku mase koja je krenula sa Terazija, funkcioneri Srpske napredne stranke koji su bili na čelu naredili su uličnim prodavcima koji su prodavali srpske i ruske zastave, šalove i bedževe sa likom Putina, da se momentalno sklone sa platoa. – Alo, prijatelju, sedamdeset hiljada ljudi nailazi, ja ne znam kako ti misliš tu da stojiš – rekao je jedan od lokalnih funkcionera, nakon čega su aktivisti SNS-a pritekli da „pomognu“ prodavcima da uklone improvizovane tezge. Baš u tim trenucima, sa nekoliko video-bimova instaliranih ispred Hrama, započeo je prenos uručenja odlikovanja predsedniku Vučiću, od strane ruskog predsednika Putina. Obezbeđenje je bilo podeljeno u nekoliko prstenova, a najbliže Hramu uspeli su da priđu samo građani sa posebnim propusnicama. Novinari koji nisu došli organizovanim autobusom, morali su da prođu još tri provere pre nego što su pušteni u prostor ispred Hrama.

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se